A BIZOTTSÁG 197/2006/EK RENDELETE
(2006. február 3.)
a korábban élelmiszerként használt termékek összegyűjtése, szállítása, kezelése, felhasználása és ártalmatlanítása tekintetében az 1774/2002/EK rendelet szerinti átmeneti intézkedésekről
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a nem emberi fogyasztásra szánt állati melléktermékekre vonatkozó egészségügyi előírások megállapításáról szóló, 2002. október 3-i 1774/2002/EK európai parlamenti és tanácsi rendeletre (1) és különösen annak 32. cikke (1) bekezdésére,
mivel:
(1)
Az 1774/2002/EK rendelet a nem emberi fogyasztásra szánt állati melléktermékekre vonatkozó közösségi szabályok - többek között számos szigorú követelmény bevezetésével történő - teljes felülvizsgálatát írja elő. Továbbá tartalmazza megfelelő átmeneti intézkedések elfogadásának lehetőségét.
(2)
Az említett követelmények szigorú jellegének köszönhetően a korábban élelmiszerként használt termékek begyűjtésének, szállításának és ártalmatlanításának tekintetében az 1774/2002/EK európai parlamenti és tanácsi rendelettel kapcsolatos átmeneti intézkedésekről szóló, 2003. május 12-i 813/2003/EK bizottsági rendelet (2) lehetővé teszi a tagállamok számára, hogy engedélyezzék az üzemeltetőknek a korábban élelmiszerként használt termékek összegyűjtésére, szállítására, kezelésére, felhasználására és ártalmatlanítására vonatkozó nemzeti szabályozások alkalmazásának folytatását 2005. december 31-ig. A tagállamok arra kérték a Bizottságot, hogy a kereskedelem zavarainak elkerülése érdekében az eltérés időtartamát hosszabbítsa meg. Ezért szükséges az eltérés meghosszabbítása.
(3)
A hulladéklerakókról szóló, 1999. április 26-i 1999/31/EK tanácsi irányelv (3) előírja azokat a feltételeket, amelyek szükségesek a hulladéklerakók engedélyezéséhez, és meghatározza a különböző hulladéklerakókban elhelyezhető hulladékok fajtáit. Ennek megfelelően - amennyiben az illetékes hatóság úgy találja, hogy a korábban élelmiszerként használt termékek hulladéklerakóban történő ártalmatlanítása köz-, illetve állat-egészségügyi szempontból nem jelent kockázatot - helyénvaló alkalmazni az említett irányelvben előírt intézkedéseket.
(4)
Egyes korábban élelmiszerként használt termékek, mint például a kenyér, tészta, sült tésztafélék és hasonló termékek, amennyiben nem érintkeztek nyers állati eredetű anyaggal, mint például nyers hússal, nyers halkészítményekkel, nyers tojással és nyers tejjel, köz-, illetve állat-egészségügyi szempontból alacsony kockázati tényezőt képviselnek. Ilyen esetekben az illetékes hatóságnak módjában kellene, hogy álljon a korábbi élelmiszer takarmányanyagként történő felhasználásának engedélyezése, amennyiben meg van győződve arról, hogy az ilyen tevékenység nem jelent kockázatot köz-, illetve állat-egészségügyi szempontból. Az illetékes hatóságnak továbbá módjában kellene álljon a korábban élelmiszerként használt termékek más célokra - például műtrágyaként történő - felhasználásának, vagy más úton - például az 1774/2002/EK rendelet 15. cikke értelmében nem engedélyezett biogáz- vagy komposztáló üzemekben történő - kezelésének, illetve ártalmatlanításának engedélyezése.
(5)
A Bizottságnak ki kell kérnie az Európai Élelmiszer-biztonsági Hatóság véleményét azokról a lehetséges kockázati tényezőkről, amelyek az érvényben lévő meghosszabbított hatályú eltérésnek az 1774/2002/EK rendelet 6. cikke (2) bekezdése i) pontja szerinti végrehajtási rendelkezésekké történő átalakításakor léphetnek fel.
(6)
Az állat- és közegészségügy területén felmerülő kockázat megakadályozására az átmeneti időszak során a tagállamokban megfelelő ellenőrző rendszereket kell fenntartani.
(7)
Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
A korábban élelmiszerként használt termékek összegyűjtésére, szállítására, kezelésére, felhasználására és ártalmatlanítására vonatkozó eltérés
(1) Az 1774/2002/EK rendelet 6. cikke (2) bekezdésétől és 7. cikkétől, illetve a II. melléklet I-III. és V-VIII. fejezeteitől eltérve a tagállamok engedélyezhetik az e rendelet 6. cikke (1) bekezdése f) pontjában említett korábban élelmiszerként használt termékek (a továbbiakban: korábban élelmiszerként használt termékek) összegyűjtését, szállítását, kezelését, felhasználását és ártalmatlanítását az e rendelet 2. és 3. cikkével megegyezően, feltéve, hogy:
a)
azok nem érintkeztek az 1774/2002/EK rendelet 4. és 5. cikkében, illetve 6. cikke (1) bekezdésének a)-e) és g)-k) pontjaiban említett állati melléktermékkel, vagy egyéb nyers állati eredetű anyaggal;
b)
mindez nem jelent kockázatot köz-, illetve állat-egészségügyi szempontból.
(2) Az első bekezdésben meghatározott eltérés nem alkalmazható nyers állati eredetű anyagra.
2. cikk
Összegyűjtés és szállítás
A tagállamok engedélyezhetik a korábban élelmiszerként használt termékek összegyűjtését és szállítását, amennyiben a korábbi élelmiszert feladó vagy szállító személy:
a)
biztosítja, hogy a korábbi élelmiszer feladása vagy szállítása az 1774/2002/EK rendelet 6. cikke (2) bekezdésének megfelelően engedélyezett üzembe vagy egyéb létesítménybe, illetve e rendelet 3. cikkének megfelelő egyéb létesítménybe vagy hulladéklerakóba történik; valamint
b)
az ilyen jellegű feladás vagy szállítás időpontjától számított két éven keresztül megőrzi a szállítmányokról készült, a fentieket bizonyító nyilvántartást, és az illetékes hatóságoknak azok kérésére bemutatja.
3. cikk
Kezelés, felhasználás és ártalmatlanítás
A tagállamok engedélyezhetik, hogy a korábban élelmiszerként használt termékeket:
a)
hulladékként elföldeléssel ártalmatlanítsák az 1999/31/EK irányelvben engedélyezett hulladéklerakóban;
b)
az állat- és közegészségügyi kockázatot a minimumra csökkentő körülmények között jóváhagyott alternatív rendszerekben kezeljék, az alábbi feltételek betartása mellett:
i.
a kapott anyagot ártalmatlanításra a 2000/76/EK (4) irányelvnek megfelelően hulladékégető vagy hulladék-együttégető műbe küldik, illetve az 1999/31/ΕΚ irányelvnek megfelelően hulladéklerakóba; valamint
ii.
nem használható fel takarmányanyagként, szerves műtrágyaként vagy talajjavító szerként;
illetve
c)
takarmányban használják fel további kezelés nélkül, illetve más célokra használják fel további kezelés nélkül, amennyiben a korábban élelmiszerként használt termékek nem érintkeztek nyers állati eredetű anyaggal, és az illetékes hatóság meg van győződve arról, hogy az ilyen jellegű felhasználás köz-, illetve állat-egészségügyi szempontból nem jelent kockázatot.
4. cikk
Ellenőrző intézkedések
Az illetékes hatóságnak meg kell hozniuk a szükséges intézkedéseket ezen rendelet üzemeltetők által történő betartásának ellenőrzésére.
5. cikk
Hatálybalépés
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ezt a rendeletet 2006. január 1-jétől2007. július 31-ig kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. február 3-án.